Komisijos reglamentas (EEB) Nr. 1535/92
1992 m. birželio 15 d.
iš dalies keičiantis Komisijos reglamento (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų I ir III priedus
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į Tarybos reglamentą (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų [1], ypač į jo 5 straipsnio 7 dalį ir 13 straipsnį,
kadangi produktuose, skirtuose žmonių maistui, kurių sudėtyje yra vienas arba daugiau augalinės kilmės ingredientų, taip pat gali būti nedideli kiekiai gyvūninės kilmės ingredientų, kuriems reikia nustatyti tam tikras gamybos taisykles;
kadangi III priede nustatyta kontrolės sistema turi būti patikslinta, atsižvelgiant į patikrinimus, kurie turi būti atliekami, kai perdirbimo arba įpakavimo įmonė gauna produktą, tam, būtų patvirtinta, kad produktas yra pagamintas kito ūkio subjekto, kuriam yra taikoma kontrolės sistema;
kadangi šiame reglamente numatytos priemonės atitinka Reglamento (EEB) Nr. 2092/91 14 straipsnyje nurodyto Komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2092/91 I priedo tekstas yra baigiamas taip:
"Gyvūnai ir gyvulininkystės produktai
Iki tol, kol bus priimtas 1 straipsnio 2 dalyje minėtas pasiūlymas, ir ruošiant 5 straipsnio 3 dalies a punkte nurodytus ingredientus, gyvūnai auginami pagal galiojančias nacionalines taisykles arba, jeigu tokių taisyklių nėra, pagal tarptautiniu lygiu pripažintą ekologinės gyvulininkystės praktiką."
2 straipsnis
Reglamento (EEB) Nr. 2092/91 III priedo tekstas iš dalies keičiamas taip:
1) A dalies 4 punkto tekstas baigiamas tokia pastraipa: "- jeigu vienetas pats perdirba savo žemės ūkio produkciją, apskaitoje turi būti nurodyti B dalies 2 punkto trečioje įtraukoje išvardyti duomenys.";
2) B dalies 6 punkto tekstas baigiamas taip:"Gavus 1 straipsnyje nurodytus produktus, operatorius privalo patikrinti pakuotės arba konteinerio sandarumą ir šio priedo A dalies 8 punkte minėtų nuorodų buvimą. Šio patikrinimo rezultatus reikia aiškiai nurodyti B dalies 2 punkte minėtoje apskaitoje. Jeigu po patikrinimo kyla abejonių, kad atitinkamas produktas nėra pagamintas operatoriaus, kuriam taikoma 9 straipsnyje numatyta kontrolės sistema, jis gali būti perdirbamas arba įpakuojamas tik po to, kai tokios abejonės išsklaidomos."
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1992 m. birželio 15 d.